《正仲访余棠溪帅初来会正仲时余欲归阆风未能》
宋代·舒岳祥

晴云高举雪云低，日日占天候不齐。
菘白僵成蒋白笋，麦黄淹作韭黄虀。
江湖吐日鼋晞甲，山路成泥兽印蹄。
老去欲休官不许，夜来魂梦旧山豀。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。